SWR dryf talle nuwe inisiatiewe | Netwerk24
SWR dryf talle nuwe inisiatiewe
Deur Danie Keet 11 Februarie 2019 06:00
Die jaarlikse oesparade van die Stellenbosch-wynroetes (SWR) is Saterdag luisterryk in die strate van Stellenbosch gehou om die begin van die 2019-oes te vier.
Jeanneret Momberg, ondervoorsitter van die Stellenbosch-wynroetes, het die optoggangers voor die stadsaal by vanjaar se sewende jaarlikse oesparade verwelkom.
"Ons het ver gevorder sedert die SWR in 1971 met agt lede deur wynpioniers van Simonsig, Delheim en Spier gestig is.
"Met ons huidige meer as 100 lede is ons nie net die oudste wynroete in die land nie, maar ook die grootste.
"Kenners verwag dat vanjaar se oes soortgelyk in grootte as dié van verlede jaar sal wees. Ten spyte daarvan dat die algehele oppervlakte onder wingerd in Stellenbosch afneem, is daar hernieude energie en optimisme in Stellenbosch se wyngemeenskap oor die toekoms van hierdie bedryf.
"Produsente staan saam om beskikbare hulpbronne, geleenthede, inligting en vennootskappe te benut om 'n volhoubare toekoms te verseker waarin ons werkers en gemeenskappe kan floreer," het Momberg gesê.
Oor aktiwiteite van die SWR het Momberg gesê die klem sal vanjaar gelê word op opleiding en opvoedingsinisiatiewe en om met rolspelers in die bedryf saam te werk ten einde ondersteuningsprogramme by die plaasgemeenskap te vestig.
"Een so 'n inisiatief is die Stellenbosch-wynfeesstigting, wat in 2014 gestig is. Die stigting het reeds 'n taalwetenskaplike, 'n onderwyser en twee mediese dokters opgelewer.
"Vanjaar ondersteun ons vyf studente uit die Stellenbosse plaasgemeenskap."
Sy het plaaskinders aangemoedig om oor hul toekoms te droom en daaraan herinner dat harde werk beloon sal word.
"Maar vandag gaan nie net oor die kinders nie. Vandag gaan eintlik oor elke Stellenbosse plaaswerker, of –soos ek hoor hulle deesdae sê – agriwerker: Julle wat die ruggraat van ons bedryf is; julle wat in sonskyn, wind en reën werk om seker te maak dat Stellenbosch die heel beste druiwe in die land kan oes; julle wat lang ure in die kelder werk om seker te maak Stellenbosch bring jaar ná jaar die meeste medaljes en trofeë huis toe.
"Dis vir julle dat die Wynroete vandag wil dankie sê."
Momberg het die SWR-produsente en die Stellenbosch-munisipaliteit vir hul finansiële bydrae en WOW (Woorde open Wêrelde), die organisasie wat die geld bestuur en ondersteuningsdienste aan die studente gee, bedank.